கேள்வி: சிறிய புள்ளி ஆந்தை - நடத்தை குறித்து விரிவாக சொல்லுங்கள்.
பதில்: சிறிய புள்ளி ஆந்தையானது ஆணும் பெண்ணுமாக மூன்று முதல் நான்கு வரையான குடும்பக் கூட்டமாக வாழும். காலை மாலை அந்தி வேளைகளில் தன் இருப்பிடத்தில் இருந்து வெளிவந்து இரை தேடும். மாலை அந்தியில் வழக்கமான ஓரிடத்தில் தந்திக் கம்பங்கள், வேலிக்கம்பங்களில் போன்றவற்றின் மீது அமர்ந்து எழுந்தெழுந்து தாவிப் பறந்து பீச்சிகளைப் பிடிக்கும். விரைவாக இறக்கை அடித்து மேலும் கீழுமாகத் ஆழ்ந்தும் எழுந்தும் பறக்கும். பகலில் ஓரளவு பார்வை தெரியும் என்றாலும் காக்கை போன்ற பிற பறவைகளின் தொந்தரவுக்கு அஞ்சி தன் இருப்பிடத்திலேயே மறைந்து இருக்கும். பகலில் இது அமர்ந்திருக்கும் இடத்தை யாராவது நெருங்கினால் வேடிக்கையான முறையில் முறைத்தும் தலையைச் சுற்றி வளைத்தும் பார்க்கும். சிறிய புள்ளி ஆந்தையானது நண்டு, வெட்டுக்கிளி, புழு பூச்சி, ஓணான், சுண்டெலி, சிறிய பறவைகள் போன்றவற்றை பிடித்துத் திண்ணும். இது குழறுவதைப் போன்ற தொனியில் 'விட்ச்வியூ விட்ச்வியூ' என்றும் 'ச்சீர்ர்இர் ச்சீகர்இர்' என்றும் அலறும். ஒன்று அலறத் துவங்கியவுடன் மற்றவையும் சேர்ந்து அலறத் துவங்கும். சிறிய புள்ளி ஆந்தைகள் நவம்பர் முதல் மார்ச் வரை இனப்பெருக்கமு செய்யும். மரப் பொந்துகள், சுவர்களில் உள்ள துளைகள், தாழ்வாரங்கள் போன்ற இடங்களில் புற்களையும், தூவிகளையும் கொண்டு மெத்தென்று ஆக்கி மூன்று முதல் நான்கு வரையிலான வெள்ளை முட்டைகளை இடும். முட்டைகளை கால இடைவெளியுடன் இடும். இதனால் கடைசி கடைசியில் பொரிக்கப்படும் குஞ்சுகள் முழு வளர்ச்சியடையாமல் இருக்கும்.